የጐፋ ማዞሪያ ተላላፊ መንገድ ግንባታ ወጪ በቻይና ኤግዚም ባንክ ሊገመት ነው
አዲስ አበባ፤ ጥቅምት 6/2006 (ዋኢማ) – በጐፋ ማዞርያ አካባቢ ለሚገነባው አዲስ ተላላፊ መንገድ የሚያስፈልገውን ወጪ ለመገመትና ሥራውን ለማስጀመር የሚያስችሉ ዝግጅቶችን ለማድረግ የቻይና ኤግዚም ባንክ  ልዑካን ሊመጡ ነው፡፡ከአዲስ አበባ መንገዶች ባለሥልጣን የተገኘው መረጃ እንደሚያመለክተው፣ ለተላላፊ መንገዱ ግንባታ የቻይና መንግሥት ብድር ለመስጠት በመስማማቱ የባንኩ ልዑካን ቡድን በዚህ ወቅት  መምጣት ብድሩ በቶሎ እንዲለቀቅ ያስችላል፡፡ከአንድ ሳምንት በኋላ የሚመጣው የባንኩ ልዑካን ቡድን የተላላፊ መንገዱን ዲዛይን በመመልከት ለግንባታ የሚያስፈልገውን ወጪ ምን ያህል እንደሚሆንና ምን ያህል ገንዘብ  እንደሚለቀቅ ይወስናልም ተብሎ ይጠበቃል፡፡ከአራት አቅጣጫዎች የሚመጡ መንገዶችን በሚያገናኘው የጐፋ ማዞሪያ አካባቢ የሚገነባው ይህ ተላላፊ መንገድ ግንባታ በቻይና ተቋራጮች የሚከናወን ሲሆን፣ ለተቋራጮች ሥራውን ለመስጠት ጨረታው እዚያው ቻይና ውስጥ ይካሄዳል ተብሏል፡፡ኤግዚም ባንክ ምናልባት ለተላላፊ መንገዱ ግንባታ የአዲስ አበባ መንገዶች ባለሥልጣን ያሠራውን ዲዛይን እንዲለወጥ ወይም  ሌላ አማራጭ ሐሳቦች ያቀርባል የሚል ግምትም አለ፡፡ ሆኖም ባለሥልጣኑ ሥራው ግንባታው መሠረት እንዲከናወንለት ይፈልጋል፡፡ የተላላፊ መንገዱ ዲዛይን ከዚህ ቀደም በሁለት አማካሪ ድርጅቶች ተሠርቶ እንደነበር ይታወሳል፡፡ በመጨረሻ ግን የቀረበው ዲዛይን እንደገና እንዲሠራ ተደርጓል፡፡እንደ አዲስ አበባ መንገዶች ባለሥልጣን ዋና ሥራ አስኪያጅ ኢንጂነር ፍቃዱ ኃይሌ ገለጻ፣ ዲዛይኑ እንዲቀየር የተደረገው ሰፊ ቦታ በመውሰዱ ነው፡፡ አሁን ባለው አሠራር እንዲህ ዓይነት መንገዶች ሰፊ ቦታ መውሰድ የለባቸውም የሚል መመርያ በመውጣቱ፣  የተሻሻለው ዲዛይን በአነስተኛ ቦታ ላይ የሚያርፍ ይሆናል፡፡ቀድሞ ተሠርተው የነበሩ ዲዛይኖች በአካባቢው ያሉ በርካታ ግንባታዎችን ያስፈርስ እንደነበር ተጠቅሷል፡፡ ተሻሽሎ በቀረበው ዲዛይን ግን የሚፈርሱ ግንባታዎችን መጠን ይቀንሳል፡፡የተላላፊ መንገዱ ግንባታ በዚህ ዓመት እንደሚጀመር በመታቀዱ በአጭር ጊዜ ውስጥ ይጠናቀቃል ተብሎ ይጠበቃል፡፡ ከጐተራ ተላላፊ መንገድ በአንድ ኪሎ ሜትር ርቀት ላይ የሚሠራው አዲሱ የጐፋ ማዞሪያ ተላላፊ መንገድ አጠቃላይ ይዘት ከጐተራው ባነሰ ደረጃ የሚሠራ ነው፡፡ በቀድሞው ዲዛይን ግን ከጐተራ ተላላፊ መንገድ ጋር የተቀራረበ መጠን ይኖረው ነበር፡፡ይህንን መንገድ ለመገንባት ዕቅድ ተይዞ የነበረው ከአራት ዓመታት በፊት ሲሆን፣ እስካሁን  ያልተሠራው በፋይናንስ እጥረት እንደነበር ታውቋል፡፡   (ሪፖርተር)